Peter Skaarup (DF), 2011-04-28:
I Dansk Folkeparti er vi meget positive over for det her forslag.
Vi ser et stort behov for at sikre, at mennesker, der egentlig skal have en hyggelig søndag eftermiddag, når de f.eks. skal til fodbold med deres børn, kan få en fredelig og rolig dag i stedet for at blive udsat for mulige optøjer i forbindelse med de her fodboldkampe enten inde på stadion eller uden for stadion.
Der er jo desværre nogle, der har gjort det til en særlig sport, at når der skal være stor fodboldkamp, skal der også være stor slåskamp eller ødelæggelse eller ballade, ofte ledsaget af alkohol, og hvad der dermed kan følge af problemer.
Der har heldigvis, som Venstres ordfører også var inde på,
igennem tiden været igangsat en hel række initiativer for at stoppe hooligans, men der er brug for mere.
Der er i det hele taget brug for, at man udstyrer klubberne og politiet med nogle bedre redskaber på den her front.
Men derfor kan vi jo sagtens diskutere, hvad man kan gøre for at forbedre klubbernes mulighed for at bekæmpe de professionelle ballademagere, for det er jo i virkeligheden det, der er tale om.
Justitsministeren siger så, at der heldigvis har været en positiv effekt af de initiativer, der er sat i gang, og det er da også glædeligt, at der måske har været knap så mange problemer i denne sæson, som der har været i tidligere år.
Det, man så kan diskutere, er, om det kan hænge sammen med, hvilke klubber der er i den bedste række i Superligaen.
Det kunne godt have en effekt, at f.eks. en af de store byers klubber ikke er med lige nu – men det ser den jo ud til måske at skulle være i fremtiden, så de konfrontationer, vi har set tidligere, kunne risikere at blusse op i yderligere omfang.
Det er klart, at det er noget, vi er nødt til at tage bestik af.
Når De Radikale så foreslår, at man bedre skal kunne udveksle oplysninger, så ser vi bestemt positivt på det.
Vi har også bemærket os, at Dansk Boldspil-Union og dens formand, Allan Hansen, har markeret sig i forbindelse med det her forslag og sagt, at de ønsker sig bedre værktøjer, sådan at – kan man sige – hjemmebanekontrollørerne kan udveksle de oplysninger, de har, med udebanekontrollørerne og på den måde sikre sig mod, at dem, der egentlig har fået forbud mod at få adgang til hjemmebanekampen, deltager ved udebanekampen og laver den ballade, de ikke fik lov til at lave ved hjemmebanekampen.
Så det er altså et vigtigt emne, vi skal tage fat på, og jeg synes, det tæller meget positivt i vægtskålen til fordel for forslaget, at den organisation, der organiserer fodbolden, nemlig Dansk Boldspil-Union, siger, at der faktisk er et stort behov for at gennemføre det her forslag.
Når vi ser på, hvad man ellers kan gøre, er det klart, at der i forbindelse med den høring, som Folketingets Retsudvalg og Folketingets Kulturudvalg havde for ikke så længe siden, og som samrådet i Retsudvalget for ikke så længe siden var en opfølgning på, jo kom en hel del fornuftige initiativer frem.
En af de ting, vi kunne nikke genkendende til, var det, som FCK har foreslået og selv har indført, nemlig det såkaldte udebaneregister, hvor man registrerer sig som fan, når man skal være med til holdets udekampe.
Noget andet, der er vigtigt, er at se på, om de tilhængere, der bevidst laver ballade, også kan stoppes i forbindelse med kampe, der foregår i udlandet.
Et tredje emne, som vi ser med stor alvor på, er de meget lempelige sanktioner – hvis man overhovedet kan kalde det sanktioner –
der er, når der tages sådan noget som romerlys med på stadion, hvilket jo er meget kritisk for familier, da børn kan risikere at blive ramt af romerlys under de her kampe
Derfor har man en nultolerance over for det, men virkeligheden er bare, at mennesker, der har romerlys med på stadion, ofte bare bliver afvist; de kommer ikke ind til kampen, men kan jo så komme søndagen efter og have romerlys med igen.
Så der er brug for en hel del forskellige initiativer.
Vi kan kun støtte det initiativ, der er på banen her i dag fra Det Radikale Venstre.
Så det kan vi godt samarbejde om.